
R E P U B L I K A  H R V A T S K A 

R J E Š E N J E

Trgovački sud u Rijeci po sutkinji ovog suda Emi Brdovčak, u stečajnom postupku nad dužnikom ELEKTROMEHANIKA MARINE d.o.o. u stečaju, Rijeka, Tina Ujevića bb, OIB: 02336354353, MBS: 040242247, 22. srpnja 2016.,

r i j e š i o    j e

	Odbacuje se kao nedopušten prijedlog razlučnog vjerovnika PERT d.o.o. Ilok, od 15. srpnja 2016. za sazivanje skupštine vjerovnika. 

Obrazloženje

	Razlučni vjerovnik Pert d.o.o. Ilok je podneskom od 15. srpnja 2016. predložio sazivanje skupštine vjerovnika radi donošenja odluke o prodaji nekretnine stečajnog dužnika označene kao k.č.br. 180976, upisane u z.k.ul. 3664, k.o. Srdoči, neposrednom pogodbom.  
Prema odredbi čl. 38. b st. 1. Stečajnog zakona ("Narodne novine" broj 44/96, 29/99, 129/00, 123/03, 82/06, 116/10, 25/12 i 133/12; dalje: SZ) skupština vjerovnika sazvat će se na prijedlog: 1. stečajnog upravitelja, 2. odbora vjerovnika, 3. najmanje pet stečajnih vjerovnika koji nisu nižega isplatnog reda, uz uvjet da zbroj tražbina stečajnih vjerovnika po procjeni stečajnog suca premašuje petinu iznosa tražbina svih stečajnih vjerovnika koji ne spadaju u niže isplatne redove i 4. jednog ili više stečajnih vjerovnika koji ne spadaju u niže isplatne redove, uz uvjet da zbroj njihovih tražbina po procjeni stečajnog suca premašuje dvije petine iznosa iz čl. 38. b st. 1. t. 3. SZ-a. 
S obzirom na to da je prijedlog za sazivanje skupštine vjerovnika podnio razlučni vjerovnik (koji nije istovremeno i stečajni vjerovnik), a ne stečajni upravitelj, odbor vjerovnika ili stečajni vjerovnici koji su (jedini) na to ovlašteni, primjenom odredbe čl. 38. b st. 1. SZ-a riješeno je kao u izreci. 

U Rijeci 22. srpnja 2016.

                                                                                                           	Sutkinja 
                                                                                                                 Ema Brdovčak 
                                       



UPUTA O PRAVNOM LIJEKU:
	Protiv ovog rješenja podnositelj prijedloga stranka može podnijeti žalbu. Žalba se podnosi ovom sudu u dva istovjetna primjerka u roku od 8 dana od dana primitka prijepisa rješenja. O žalbi odlučuje Visoki trgovački sud Republike Hrvatske.

· predlagatelju po pun.
· e-oglasna ploča

